Kristian Afanasjev

Kristian Afanasjev (s. 28. heinäkuuta 1998 México, Meksiko) on venäläis-meksikolainen jääkiekkoilija, joka pelaa tryoutilla KHL:n kiinalaisseura Kunlun Red Starissa. Hän on pelipaikaltaan keskushyökkääjä, mutta Afanasjev osaa pelata myös laidassa. Hän laukoo oikealta.
Ura.
Seuraura.
Afanasjev syntyi Meksikossa hänen vanhempiensa työskennellessä siellä. Hän muutti perheineen Venäjälle ollessaan 4-vuotias. Afanasjev aloitti jääkiekkoilun Pietarissa, josta hän siirtyi 16-vuotiaana Pohjois-Amerikkaan ja HPHL-juniorisarjan Honeybakediin kaudeksi 2014–2015.
QMJHL-joukkue Drummondville Voltigeurs varasi Afanasjevin koko neljäntenä pelaajana kesällä 2015. Hän siirtyi joukkueeseen kaudeksi 2015–2016, mutta kesken toisen kauden 2016–2017, joulukuussa 2016 Afanasjev siirtyi try-outin kautta Suomeen ja Saimaan Pallon A-nuorten SM-liigajoukkueeseen. Hän debytoi seuran SM-liigajoukkueessa 16. helmikuuta 2017 Vaasan Sportia vastaan. Afanasjeville avautui paikka SaiPan kokoonpanosta, kun seuran vahvuudesta oli poistunut siirtotakarajan jälkeen muuan Curtis Hamilton, Brock Trotter ja Joona Jääskeläinen. Hänet merkittiin SaiPan nelosketjun oikeaan laitaan Janne Kettusen ja Antton Mönkäreen viereen. Afanasjev sai ottelussa jääaikaa 4.55 minuuttia. Hänestä tuli SM-liigan historian kaikkien aikojen ensimmäinen Meksikon kansalaisuuden omaava pelaaja. Afanasjev pelasi SM-liigassa kaikkiaan kahdeksan runkosarjaottelua ilman tehopisteitä.
Kaudeksi 2017–2018 Afanasjev palasi kotimaahansa Venäjälle ja siirtyi VHL-joukkue HK Saroviin. Marraskuussa hän siirtyi kuitenkin samassa liigassa pelaavaan Toros Neftekamskiin. Kaikkiaan Afanasjevin tulokaskausi VHL:ssä toi 30 runkosarjaottelussa kaksi syöttöpistettä. Viidessä playoff-ottelussa hän jäi ilman tehopisteitä. Afanasjev pelasi kauden aikana myös seitsemän ottelua Venäjän nuorten sarja MHL:n Tolpar Ufassa. Kauden 2018–2019 hän aloitti KHL-seura Salavat Julajev Ufan sopimuspelaajana. Afanasjev pelasi alkukauden Torosin VHL-joukkueessa ja Tolparin MHL-joukkueessa, kunnes joulukuussa 2018 Salavat Julajev kauppasi hänet VHL-joukkue Dinamo Pietariin vaihdossa hyökkääjä Denis Nikuliniin. Afanasjev vietti loppukauden MHK Dinamon MHL-joukkueessa. 
Kauden 2019–2020 Afanasjev aloitti Dinamon VHL-joukkueessa, kunnes helmikuussa 2020 hän palasi Suomeen ja siirtyi loppukauden kattavalla sopimuksella Mestis-joukkue Iisalmen Peli-Karhuihin. Afanasjev hankittiin joukkueeseen ensisijaisesti paikkaamaan loppukauden sivussa olevaa Jere-Matias Alasta. Hän teki siellä yli piste per peli -tahdilla kymmenessä ottelussa 13 tehopistettä.
Afanasjev siirtyi kaudeksi 2020–2021 1+1-vuotisella sopimuksella SM-liigajoukkue Mikkelin Jukureihin. Hän teki pääsarjauransa avausmaalin yhdeksännessä liigaottelussaan, runkosarjan avauskierroksella 2. lokakuuta 2020 ylivoimalla vieraissa Kalevan Palloa vastaan. Afanasjev teki varsinaisen tulokaskautensa aikana kaikkiaan 32 runkosarjaottelussa tehot 9+4=13 ja hän oli Jukureiden sisäisessä maalipörssissä toisena, kunnes Afanasjevin kausi päättyi loukkaantumiseen maaliskuussa 2021. Hän jakoi lopulta joukkueensa sisäisen maalipörssin kolmannen sijan Aleksandr Jakovenkon kanssa ja SM-liigan tulokkaiden maalipörssin neljännen sijan Kärppien Tuukka Tieksolan kanssa. Tammikuussa 2021 Jukurit käytti Afanasjevin sopimuksessa olleen option ja teki vuoden mittaisen jatkosopimuksen hänen kanssaan.
Afanasjev ei mahtunut Jukureiden kokoonpanoon kauden 2021–2022 kahdella ensimmäisellä kierroksella, joiden jälkeen hänen sopimuksensa seuran kanssa purettiin yhteisymmärryksessä syyskuussa 2021. Reilu viikkoa myöhemmin Afanasjev siirtyi kuukauden mittaisella tryout -sopimuksella Tšekin Extraligan HC Vítkoviceen. Hän pelasi siellä kahdeksan ottelua ilman tehopisteitä, kunnes marraskuussa hänen vahvistettiin jääneen ilman jatkosopimusta. Helmikuussa 2022 Afanasjev siirtyi loppukauden kattavalla sopimuksella Slovakian Extraligan HC Nové Zámkyyn.
Elokuussa 2022 Afanasjev teki tryout-sopimuksen KHL:n kiinalaisseura Kunlun Red Starin kanssa.
Muuta.
Afanasjevin isä Valeri on jääkiekkovalmentaja ja entinen hyökkääjä.